
Afaceri penale la Ministerul Mediului. Banii publici, sifonați în stil 
mafiot 


Raportul de control al Curţii de Conturi la Ministerul Mediului conţine infracţiuni 
halucinante ale bugetarilor, cu prejudicii imposibil de recuperat. La o singură 
entitate aparţinând acestui minister, faptele funcţionarilor publici seamănă cu 
practicile mafiote, dar și mai grav este că nimeni din conducere nu s-a sesizat. 
Dimpotrivă, în loc să încerce să recupereze prejudiciile, în acţiunile din instanţă, 
acestea au fost fost reduse la o treime. 


Cat DP A DALE et Di Ip Ei ae pe PI aj 
Pentru prejudicierea bugetului de stat sau, mai bine spus, jaful din banii publici nu există 
pedepse drastice. Dovadă, șirul nesfârșit de pagube descoperite de Curtea de Conturi pe 
la toate ministerele, care, cumulat, înseamnă miliarde și miliarde de lei, pentru care 


nimeni nu a răspuns penal sau financiar. 


Verificările de la Ministerul Mediului cuprind extrem de multe nereguli pe la toate entităţile 
din subordine, pe lângă curtea proprie. Pentru început, ne oprim doar la Administraţia 
Naţională Apele Române, urmând să abordăm separat celelalte fapte penale de la 
instituţiile din subordinea Ministerului Mediului. Este vorba despre Administraţia Bazinală 
de Apă (ABA) Argeș-Vedea, unde patrimoniul public a fost gestionat defectuos, iar faptele 
celor responsabili sunt penale, după cum remarcă și Curtea de Conturi. Rezumând aceste 
fapte, Administraţia Bazinală de Apă Argeș-Vedea a închiriat, în 2011, o suprafaţă de 


2.600 mp către două firme, pentru amenajări hidrotehnice, fără măcar să se deplaseze pe 
teren să facă măsurători topografice. 


Firmele respective au ocupat și au folosit până în prezent o suprafață de 6 ori mai mare. 
Măsurătorile s-au realizat abia din 2017 și au durat până în 2020, când, în sfârșit, s-a luat 
decizia de a merge în instanţă. În mod stupefiant, Administraţia Apele Române a cerut în 
instanţă drepturile de chirie pentru întreaga suprafață, dobânzi și penalizări doar pentru 
perioada 2017-2020, în condiţiile în care contractul era încheiat din 2011. Procesele sunt 
și acum pe rol și este puţin probabil ca statul să mai recupereze ceva. 


Contracte în alb 


Pentru realizarea obiectivului “Amenajare hidroenergetică pe pârâul Capra” au fost emise 
de către ABA Argeș-Vedea, în perioada aprilie 2009-septembrie 2011 și, respectiv, în 
perioada aprilie 2009-2010, avize de gospodărire a apelor, prin care au fost admise 
lucrările de investiții propuse de către SC Mobil Den Steel SRL și SC Imob Expert 
Consulting SRL, potrivit raportului Curţii de Conturi. În 2011, ABA Argeș-Vedea, în calitate 
de locator, a încheiat 2 contracte de închiriere, având ca obiect o suprafață totală de 
2.695,46 mp de teren, în scopul executării de către chiriași a unor lucrări hidrotehnie- 
conductă de aducțiune situate pe terenuri care aparțin domeniului public al statului, 
respectiv pe pârâul Capra, afluent al râului Argeș. 


Din documentele prezentate de entitate, pentru niciuna din suprafeţele stipulate în cele 
două contracte nu au fost efectuate, anterior încheierii contractelor, lucrările topo- 
cadastrale care să ateste suprafețele reale de teren date în închiriere și, deci, ocupate, 
ulterior, de amenajări hidrotehnice. Delimitarea bunurilor proprietate publică care au făcut 
obiectul celor două contracte s-a realizat cu o întârziere de 10 ani, față de data încheierii 
contractelor. Din măsurătorile efectuate, în perioada 2017-2020, s-a constatat că 
terenurile ocupate de cele două firme sunt mai mari decât cele înscrise în contractele de 
închiriere și în autorizaţiile de gospodărire a apelor emise, respectiv 16.630,77 mp. 
Ulterior efectuării măsurătorilor, entitatea a procedat la calcularea și facturarea sumei 
totale de 11.776.628,32 lei, evidenţiată în contabilitate la 31.12.2022, reprezentând 
contravaloare chirie, dobânzi și penalități de întârziere actualizate cu rata inflației, pentru 
perioadele septembrie 2017-septembrie 2020, deși cele două contracte au fost încheiate 
în cursul anului 2011. 


Dosarele, blocate în instanţe 


În cursul anului 2021, entitatea a formulat două acţiuni în instanţă prin care a solicitat 
obligarea celor doi chiriași la plata sumelor rezultate din ocuparea terenului, pentru 
suprafeţele de teren ce au rezultat din măsurătorilor efectuate și care nu au fost incluse în 
contractul de închiriere încheiat în 2011, iar perioada pentru care ANAR a cerut instanței 
să recunoască aceste drepturi a fost cuprinsă între septembrie 2017 și august 2020. 


Ulterior, s-au completat acţiunile în instanţă cu alte capete de cerere, solicitându-se, în ce 
privește contractul cu SC Mobil Den Steel SRL, obligarea pârâtei la plata pe perioada 
septembrie 2017-august 2020 a 8,5 milioane de lei chirie, dobânzi și penalităţi, iar în 
cazul Imob Expert Consulting SRL, obligarea pârâtei la plata sumei de circa 6,5 milioane 
lei, chirie, dobânzi și penalități. 


Totodată, pentru ambele firme, s-a solicitat în instanță constatarea dreptului de 
proprietate a statului român asupra albiei minore a pârâului Capra, inclusiv a tuturor 
porțiunilor de teren ocupate de investiția pârâtelor, constatarea nulității parțiale absolute 
a titlurilor de proprietatea ale pârâtei acolo unde proprietatea pârâtei se suprapune peste 
proprietatea publică, indiferent de modalitatea de dobândire a acesteia, obligarea 
pârâtelor la validarea măsurătorilor de delimitae a albiei minore a pârâului, conform 
măsurătorilor și modificarea suprafeţei de teren ce a făcut obiectul închirierii. Cauzele au 
fost disjunse în instanţă și toate dosarele se află acum în diferite stadii de judecată. 


Răspundere patrimonială 


Prin modul defectuos în care contractele au fost întocmite, drepturile de creanţă ce ar fi 
trebui să revină statului român au fost diminuate, susține Curtea de Conturi. Astfel, 
dreptul de creanţă al entității a fost diminuat cu aproximativ 27 milioane lei. La această 
sumă se adaugă și valoarea TVA nefacturată celor doi chiriași și, implicit, nevirată la 
bugetul de stat, la care se adaugă dobânzi și penalități. 


"Potrivit prevederilor Codului Muncii, salariaţii răspund patrimonial, în temeiul normelor și 
principiilor răspunderii civile contractuale pentru pagubele materiale produse 
angajatorului, din vina și în legătură cu munca lor. Astfel, ANAR avea dreptul și obligația 
de a întreprinde demersuri de stabilireși recuperare a prejudiciului adus bugetului propriu. 
În ceea ce privește prejudiciul adus bugetului de stat, concluzionăm că ANAR are obligația 
de a întreprinde demersuri de recuperare de la partenerii comerciali și/sau de la 
persoanele vinovate de producerea acestuia, după caz. Mai mult, apreciem că există 
indicii de săvârșire a unor fapte de natură penală ((infracţiuni de serviciu)”, se precizează 
în raportul Curţii de Conturi. 


